|  |
| --- |
| **Nacrt** **Strategije biogospodarstva****do 2035.** |
| **IZVJEŠĆE****O PROVEDBI PRETHODNOG VREDNOVANJA** |
| **Institut za razvoj i međunarodne odnose** **IRMO****veljača 2024.** |

**SAŽETAK**

**Nalazi i zaključci vrednovanja**

Tijekom provedenog postupka vrednovanja **Nacrta** **Strategije biogospodarstva do 2035.** (u daljnjem tekstu: Strategija) korišteni su propisani kriteriji vrednovanja te uobičajena evaluacijska pitanja koja se koriste u provedbi postupka prethodnog vrednovanja. Postupak prethodnog vrednovanja sastojao se od tri izlaganja Odboru za vrednovanje i usvajanja Izvješća o provedbi postupka vrednovanja sa zaključcima i preporukama koje je pripremio Tim za vrednovanje.

**Kriteriji vrednovanja**

Niz kriterija je uzajamno povezan i upravo ti međuodnosi značajni su kada je riječ o stvaranju osnove za uspješnu provedbu Strategije. To se, u prvom redu, odnosi na kriterij konzistentnosti i unutarnje usklađenosti, kriterij učinkovitosti i komplementarnosti te kriterij djelotvornosti. Ovakav pristup prilikom vrednovanja Strategije omogućio je holističko i integrirano sagledavanje problematike, uz kontinuirano promišljanje kako stvoriti pretpostavke za njenu učinkovitu provedbu, kao i pretpostavke za postizanje održivosti očekivanih relevantnih učinaka.

Vrednujući Strategiju u odnosu na **relevantnost**, pozornost je bila usmjerena na vrednovanje analize stanja i SWOT analizu. Naručitelju su naznačeni dijelovi teksta koje je trebalo prestrukturirati te je tekst Strategije skraćen, a analiza je postala znatno jasnija i bolje strukturirana. Tijekom javne rasprave pristigli su i od strane Naručitelja prihvaćeni dodatni inputi za poboljšanje kvalitete analize stanja. Za sažeto, relevantno i dosljedno pisanje analize stanja važna je SWOT analiza koja u Strategiji nije bila primjereno strukturirana. Tim za vrednovanje je pomogao u korigiranju ovog poglavlja te je konačna verzija zadovoljavajuća i primjerena aktu strateškog planiranja.

Preporuke tima za vrednovanje su prodiskutirane s Naručiteljem, te je iz Strategije vidljivo da analiza odražava ključne razvojne potrebe i potencijale, a analitički dio sadrži podatke, najvećim dijelom iz 2021. godine, te je ona poslužila kao relevantna osnova za izradu Strategije.

U odnosu na **unutarnju usklađenost (koherentnost)** upostupku vrednovanja je utvrđeno da nije u dovoljnoj mjeri vidljiva poveznica između problema/slabosti, utvrđenih u analizi stanja i SWOT analizi, i strateških ciljeva. Provedbeni mehanizmi su kvalitetno i pregledno prikazani u tabličnom obliku. Naručitelju je sugerirano da se u opisima sažeto osvrne na potrebe i potencijale te nalaze SWOT analize kako bi se osnažila unutarnja intervencijska logika.

Potvrđeno je da su strateški ciljevi i provedbeni mehanizmi postavljeni temeljem dobro formuliranih potreba. Provedbeni mehanizmi predstavljaju alate za sučeljavanje sa izazovima u ostvarenju strateških ciljeva koji proizlaze izravno iz potreba utvrđenih u dvije analize. Formuliranje jasnih potreba izuzetno je značajno, kao osnova za izradu prijedloga mjera i aktivnosti koje će imati poveznicu na strateški okvir utvrđen u Strategiji. Na osnovu navedenog, moguće je zaključiti da su strateški ciljevi i provedbeni mehanizmi utvrđeni na logičan način, te da je jasna povezanost strateškog okvira s potrebama, čime je postignuta intervencijska logika Strategije.

Razmatranje kriterija **vanjske usklađenosti (koherentnosti)** potvrdilo je usklađenost Strategije s nadređenim strateškim dokumentom, *Nacionalnom razvojnom strategijom Republike Hrvatske do 2030.* i drugim relevantnim nacionalnim sektorskim strategijama kao i EU i međunarodnim strateškim aktima u području biogospodarstva*.* Usklađenost Strategije je najizraženija sa *Strategijom poljoprivrede do 2030.*, *Strategijom pametne specijalizacije do 2029. godine*, *Strategijom niskougljičnog razvoja Republike Hrvatske do 2030. s pogledom na 2050. godinu*, *Strategijom energetskog razvoja Republike Hrvatske do 2030. s pogledom na 2050. godinu* i *EU Strategijom biogospodarstva iz 2018.*

Primjena **kriterija učinkovitosti** izuzetno je važna i nadovezuje se dijelom i na kriterij relevantnosti. Strateški ciljevi i provedbeni mehanizmi su dobro formulirani, te je vidljivo da će se iz formuliranih strateških ciljeva moći utvrditi buduće mjere i aktivnosti. Riječ je o umjerenom broju strateških ciljeva, u skladu s načelom koncentracije i usredotočenosti na ključne potrebe. Sugerirano je u strateškom dijelu uvrstiti i institucionalni okvir te prikazati nužnost višesektorske povezanosti Ministarstva poljoprivrede, Ministarstva gospodarstva i održivog razvoja, Ministarstva znanosti i obrazovanja te Ministarstva regionalnog razvoja i fondova Europske unije.

Primjenom kriterija učinkovitosti razmatra se ujedno vjerojatnost da će se postavljeni strateški ciljevi ostvariti planiranim provedbenim mehanizmima i raspoloživim resursima i kapacitetima. Objektivno je za očekivati realizaciju tri utvrđena strateška cilja kroz osam predloženih provedbenih mehanizama. Postupkom vrednovanja je utvrđeno da su strateški ciljevi i provedbeni mehanizmi definirani na način da je vidljiva njihova komplementarnost, odnosno međusobna povezanost, koja će pridonijeti njihovoj učinkovitoj realizaciji, odnosno uspješnoj provedbi Strategije.

Prvotno definirani pokazatelji učinka nakon rasprave Naručitelja, tima za vrednovanje i relevantnih institucija dopunjeni su pokazateljem Dodana vrijednost po zaposlenom u biogospodarstvu. Tim za vrednovanje je stajališta da Godišnje izvješće o napretku biogospodarstva i Uspostava distribucijskih centara za biomasu nisu pokazatelji učinka te bi ih trebalo izostaviti. Ujedno, tim za vrednovanje predlaže se da se predloženi pokazatelji Dodana vrijednost biogospodarstva i Dodana vrijednost po zaposlenom u biogospodarstvu uvrste u Biblioteku pokazatelja. Odabrani pokazatelji su najprikladniji koje je bilo moguće prikupiti iz javno dostupnih baza, a koji osiguravaju kontinuirano praćenje ishoda i rezultata.

Sagledavanje učinkovitosti zahtijeva i procjena razine uključenosti ključnih dionika u izradu Strategije. Do sada primijenjen, participativni proces bitan je faktor njene učinkovite provedbe i ostvarenja strateških ciljeva. Ključni dionici su konzultirani i uključeni u izradu Strategije te je vidljiv angažman predstavnika četiri ministarstva - poljoprivrede, znanosti i obrazovanja, gospodarstva i održivog razvoja te regionalnoga razvoja i EU fondova. Održano je 5. sjednica Stručne radne skupine za izradu Strategije biogospodarstva do 2035., u razdoblju od listopada 2022. do travnja 2023. godine, te je svoj doprinos izradi Strategije dalo 85 predstavnika državne uprave, lokalne i područne (regionalne) samouprave, znanstvenih i istraživačkih institucija, nevladinih organizacija, privatnog sektora i drugih zainteresiranih dionika. Ovo potvrđuje da se radilo o naglašeno participativnom procesu tijekom izrade Strategije. Nadalje, prijedlog osnivanja Koordinacijskog tijela sastavljenog od tijela državne uprave nadležnih za pojedini segment biogospodarstva smatramo vrlo značajnom.

**Kriterijem djelotvornosti/efikasnosti** razmatralo se jesu li financijski, institucionalni i ljudski resursi predviđeni za provedbu Strategije jasno identificirani i dovoljni za provedbu. Načelnu osnovu za ovu prosudbu moguće je dati na temelju predviđenih *Mogućnosti financiranja* iz Poglavlja 7. i *Mogućnosti financiranja projekata u biogospodarstvu u programskom razdoblju do 2027. godine* iz Dodatka 2. Strategije*.* U ovom trenutku nije moguće predvidjeti financiranje za cijelo razdoblje provedbe Strategije, odnosno za naredno programsko razdoblje od 2028. do 2035. Projekti iz područja biogospodarstva prihvatljivi su za potpore iz:

- Europskog fonda za regionalni razvoj

- Kohezijskog fonda (Program konkurentnost i kohezija 2021. – 2027.)

- Europskog poljoprivrednog fonda za ruralni razvoj (Strateškog plana zajedničke poljoprivredne politike 2023.-2027.)

- Modernizacijskog fonda kojim se podupiru programi potpore kojima je cilj postizanje klimatske neutralnosti i unaprjeđenje energetske učinkovitosti i

- nacionalnih sredstava, primjerice iz Fonda za zaštitu okoliša i energetsku učinkovitost te proračuna jedinca lokalne i područne (regionalne) samouprave s obzirom da je vidljivo u recentnim planovima razvoja da županije i gradovi često predviđaju prioritete, strateške projekte i aktivnosti u području biogospodarstva te financijska sredstva za njihovo ostvarivanje.

U odnosu na kriterij djelotvornosti vidljivo je da su financijski, institucionalni i ljudski resursi predviđeni za provedbu Strategije jasno identificirani i dovoljni za njenu provedbu te su institucionalni kapaciteti kvalitetno osposobljeni i adekvatni. Dodatno, nastavak međuresorne suradnje i kontinuirane koordinacije izuzetno su značajni za daljnji uspješan i dugoročan razvoj sektora.

Tijekom procesa vrednovanja je vidljivo da su usvajane brojne ključne sugestije tima za vrednovanje te su zaprimljene i izdvojene, pisanim putem, reakcije na sve komentare i sugestije za poboljšanje Strategije. Naglašena je odlična suradnja s timom iz Ministarstva poljoprivrede te je vidljivo da su svi uključeni službenici pokazali visoku razinu profesionalnosti, odgovornosti, predanosti u odnosu na ovaj ključni strateški dokument za politiku razvoja biogospodarstva.

Slijedom prethodno istaknutoga, tim za vrednovanje pozitivno ocjenjuje izrađeni nacrt Strategije.

**Preporuke**

Slijedom realiziranog vrednovanja, ključne preporuke za predstojeće razdoblje su slijedeće:

|  |  |  |  |
| --- | --- | --- | --- |
| **Rednibroj** | **Preporuka** | **Zaduženo tijelo** | **Vremenski rok/razdoblje** |
| 1. | - osigurati redovito godišnje praćenje provedbe Strategije te informiranje stručne i ostale zainteresirane javnosti o rezultatima u ostvarenju postavljanih strateških ciljeva i pri tome pratiti pokretanje i realizaciju navedenih, ali i budućih strateških projekata kojima se nastoji osigurati ključni zamah u razvoju biogospodarstva u Hrvatskoj | Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja, Ministarstvo regionalnog razvoja i fondova Europske unije | na godišnjoj razini |
| 2. | - osigurati provedbu postupaka vrednovanja provedbe Strategije i to srednjoročno, tijekom njene provedbe i nakon njenog završetaka; važno je da to zaduženje prihvati Ministarstvo poljoprivrede kao tijelo koje koordinira izradu i provedbu Strategije; ključan je angažman neovisnih stručnjaka  | Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja, Ministarstvo regionalnog razvoja i fondova Europske unije | vrednovanje tijekom provedbe Strategije potrebno je provesti usred 2030. godine a vrednovanje nakon provedbe 2036. godine  |
| 3. | - kontinuirano pratiti nove trendove, razvojne teme i promjene u bližem i daljnjem okruženju, te inovativnim metodama i pristupima nastojati kontinuirano razvijati biogospodarstvo, što će biti lakše u uvjetima primjene integriranog, multisektorskog pristupa odnosno kontinuirane i bliske suradnje relevantnih dionika na svim razinama | Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja, Ministarstvo regionalnog razvoja i fondova Europske unije | kontinuirano |
| 4. | - javno komunicirati rezultate provedbe Strategije slijedom potrebe primjene novih oblika upravljanja koji su participativni i podrazumijevaju uključivanje stavova građana prilikom realizacije procesa formuliranja javnih politika  | Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja, Ministarstvo regionalnog razvoja i fondova Europske unije | kontinuirano |
| 5. | - omogućiti redovito revidiranje Strategije; time će se ocijeniti djelotvornost i učinkovitost Strategije u cijelom razdoblju provedbe do 2035. godine što je osnova za daljnji proces planiranja politike razvoja biogospodarstva | Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja, Ministarstvo regionalnog razvoja i fondova Europske unije  | 2030. godine, nakon provedenog vrednovanja tijekom provedbe Strategije |
| 2036. godine, nakon provedenog vrednovanja po provedbi Strategije |
| 6. | - pravovremeno krenuti s izradom Plana razvoja biogospodarstva za razdoblje do 2035. godine  | Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja, Ministarstvo regionalnog razvoja i fondova Europske unije | tijekom 2024. godine  |

**Pouke postupka vrednovanja**

Tijekom procesa izrade Strategije održano je nekoliko sjednica Odbora za vrednovanje, te je uspostavljena kontinuirana i dinamična komunikacija s timom Naručitelja na kojima je bilo moguće raspraviti sve dileme, te konceptualno-sadržajna pitanja vezana za provedbu postupka vrednovanja. U tom smislu, tim za vrednovanje nije naišao ni na kakva ograničenja niti izazove u realizaciji svog posla, već na konstruktivnu, podupiruću suradnju.

Reakcije tima Naručitelja na zaprimljene komentare tima za vrednovanje, koje su unesene pisanim putem u tekst koji je tim za vrednovanje redigirao i komentirao pomogle su prilikom pisanja Izvješća.

S obzirom na izuzetno participativan način rada, te kontinuiranu i dinamičnu suradnju uspostavljenu tijekom izrade Strategije, ranije uključivanje tima za vrednovanje u proces izrade Strategije omogućilo bi više sadržajnih rasprava u prvoj fazi, naročito tijekom izrade analize stanja i SWOT analize. Time se doprinosi kvaliteti izrađene Strategije, što se neminovno reflektira i na njenoj olakšanoj provedbi.

Pouka je svakako da je svrhu vrednovanja moguće realizirati te postići najbolje rezultate vrednovanja jedino u uvjetima pravovremeno započete, redovite pa i neformalne, suradnje i komunikacije s Naručiteljem. Treba naglasiti da je pored formalne suradnje na sastancima te slijedom pisanih reakcija svih involviranih tijekom procesa komentiranja, ovo bilo omogućeno i čestim neformalnim komuniciranjem, neposrednim rješavanjem pitanja i nejasnoća koje su neminovne tijekom realizacije bilo koje vrste vrednovanja. Ovakva komunikacija kod svih uključenih dionika i stručnjaka dodatno osnažuje povjerenje i osjećaj vlasništva nad rezultatom vrednovanja te se odražava u kvaliteti zadnje verzije Nacrta Strategije.